《二陆草堂怀古 其一》
清代·张吉安

婉娈昆山姿，俊伟产其麓。访古五茸城，喟焉叹二陆。

将相门华腴，文章世推服。赤乌销霸业，天意覆邦族。

《辨亡论》三篇，实自炫荆璞。相携事闇朝，羁旅作都督。

恩感成都王，罹祸何乃酷。仕宦一熏心，肺腑尽成俗。

漫将千里莼，比拟到羊酪。不见张季鹰，命驾秋风速。

鲙斸吴淞江，鹤听华亭谷。

作者简介：张吉安，字迪民，号莳塘，吴县人。乾隆丁酉举人，官余杭知县。有《大涤山房诗录》。诗话：迪民生有夙根，熟诵内典。恒言世人沉溺于名利之场，皆因我相存于心耳。又述莲池大师之言曰：“世人官兴浓则去官时难过，生趣浓则去世时难过。”尝以放下二字铭左右。诗多警世语。